মুখ্যমন্ত্রী মমতা বন্দ্যোপাধ্যায়ের হাতে থাকা তথ্য ও সংস্কৃতি দফতরের খরচের রাশ তাদের উপরেই ছাড়লেন অর্থমন্ত্রী অমিত মিত্র। এবার থেকে ওই দফতরকে আর্থিক অনুমতির জন্য তাঁর দ্বারস্থ হতে হবে না। 
এতদিন বছরে কোনও একটি অনুষ্ঠানের জন্য নিজে থেকে একবারে ১০ লক্ষ টাকা খরচের ক্ষমতা ছিল তথ্য ও সংস্কৃতি দফতরের। তার বেশি হলে বাধ্যতামূলকভাবে অর্থ দফতরের অনুমোদন নিতে হতো। এইভাবে বছরে সর্বোচ্চ ১০ কোটি টাকা খরচ করতে পারত দফতর। এবার থেকে একটি অনুষ্ঠানের জন্য তথ্য ও সংস্কৃতি দফতর একবারে ৩০ লক্ষ টাকা পর্যন্ত খরচ করতে পারবে। বছরে দফতরের মোট বাজেট অনুযায়ী খরচ করা যাবে। কোনও ক্ষেত্রে অর্থ দফতরের অনুমোদনের প্রয়োজন হবে না। শুধুমাত্র তা সরকারের ‘ফিনান্সিয়াল অ্যাডভাইজারে’র নজরে রাখতে হবে। প্রসঙ্গত, ২০১৭-’১৮ আর্থিক বছরে ওই দফতরের জন্য বাজেট বরাদ্দ হয়েছে আনুমানিক সাড়ে ৩০০ কোটি টাকা।
প্রায় প্রতি বছরই তথ্য ও সংস্কৃতি দফতরের কাজের বহর বেড়েছে। তৃণমূল ক্ষমতায় আসার পরে যেখানে বছরে আনুমানিক ৩০টি অনুষ্ঠানের আয়োজন করতে হতো দফতরকে, এখন সেই সংখ্যাটা দেড়শো ছুঁই ছুঁই। স্বাভাবিকভাবেই বেড়েছে খরচও। এবার ‘নিয়ন্ত্রণ’ সরিয়ে খরচের পূর্ণ সিদ্ধান্ত নেওয়ার দায়িত্ব               পেল দফতর।
অর্থ দফতরের একাংশের বক্তব্য, রাজ্যের বেহাল আর্থিক পরিস্থিতির মধ্যে দফতরভিত্তিক খরচ সামলানো বাড়তি চ্যালেঞ্জ হয়ে দাঁড়িয়েছিল। সেই কারণে সময়মতো টাকা বরাদ্দ করা কখনও কখনও সম্ভব হতো না। ফলে কিছুটা সমস্যা তৈরি হতো। তথ্য ও সংস্কৃতি দফতরের কর্মসূচির সংখ্যা যেহেতু বেশি, তাই তারাও সমস্যায় পড়ত। বস্তুত, ওই দফতরের বিভিন্ন কাজ রাজ্যের প্রচারের অন্যতম ‘মুখ’। তাই খরচের বিষয়টি তথ্য ও সংস্কৃতি দফতরের উপরই ছেড়ে প্রক্রিয়া ‘নির্ঝঞ্ঝাট’ করার পথে এগোল অর্থ দফতর।